Röyhkeää käytöstä
Röyhkeää käytöstä osoitti eräs venäläinen herrasmies joku päivä sitten täkäläisellä rautatieasemalla. Kuten tunnettu, on rautatievirkamiehillä lupa vastaan ottaa venäjän rahaa ainoastaan 10 markan arvosta (2 1/2 hopea ruplaa), mutta tämäpä herrasmies tahtoi kaikella muotoa antaa noin 13 markan arvosta. Ja kun selitettiin hänelle, ettei voida ottaa niin paljoa, vaan että hän saisi tuon 3 markkaa suorittaa suomen rahalla, nosti hän semmoisen melun ettei äsken lienne sivistynyt mies suomen rautatiellä moista pitänyt. Siinä saatiin m. m. kuulla että kyllä se vielä koituu sekin aika jolloin paljas venäjän raha kelpaa ja paljon muuta. - Kun hänen vaatimukseensa ei kumminkaan voitu suostua, vaati hän aseman "mustan kirjan" esille ja merkitsi siihen muistutuksen tästä mielestään väärästä menettelystä. Tuo muistutus kuuluu olevan ensimäinen täkäläisellä rautatieasemalla, joka ei olekaan mikään ihmekään kun tietää sen kohteliaisuuden jolla täkäläisen aseman virkamiehet esiintyvät yleisöä kohtaan.

[Lähde: Wiipurin Sanomat 1.6.1890 sivu 3]

Anonyymi
Karjala
Rautatieliikenne
Wiipurin Sanomat
1890